በደቡብ ክልል በኮሌራ ይያዝ የነበረው ሰው ቁጥር መቀነሱ ተገለፀ
አዲስ አበባ፡- ደቡብ ክልል በኮሌራ በቀን ይያዝ ከነበረው 40 ሰው ወደ 15 ሰው ዝቅ ማለቱን የክልሉ ጤና ቢሮ ምክትል ኃላፊ እና የኤች.አይ.ቪ/ኤድስ ዘርፈ ብዙ ምላሽ አስተባባሪ አቶ ሣሙኤል ዳርጌ ገለፁ። በክልሉ ተከስቶ የነበረው የወባ በሽታም ተከታታይ ሥራ እየተሠራ በመሆኑ ለህልፈት የሚዳርግ ደረጃ ላይ አለመሆኑን አስታወቁ።
ኃላፊው አቶ ሣሙኤል ትናንት በተለይ ለአዲስ ዘመን እንደገለፁት፤ ኮሌራው የተለያዩ የክልሉ በተለይ በደቡብ ኦሞ፣ ጌዲዮና ጋሞ ጎፋ አካባቢ ተከስቷል፣ ደቡብ ኦሞ በተለይ ዳሰነች ላይ በቀን 40 ሰው በኮሌራ ይያዝ የነበረ ሲሆን፣ ይህ ቁጥር በአሁኑ ሰዓት ወደ 15 ቀንሷል።
በአሁኑ ወቅት በሽታው በጌዲዮ ዞን አንድ ወረዳ ላይ እና ደቡብ ኦሞ ዞን ላይ ጠንከር ብሎ መከሰቱን ጠቁመው፣ በሰሜን አሪ ቀደም ሲል በየቀኑ እስከ 10 ሰው የሚያዝ ሲሆን በአሁን ሰዓት ባለበት ማስቆም ተችሏል።
‹‹ይሁንና ኮሌራን ሙሉ በሙሉ ተቆጣጠርን ለማለት የሚስችል ሁኔታ ላይ አይደለንም›› ያሉት ምክትል ቢሮ ኃላፊው፣ በሽታውን ለመቆጣጠር ከመንግሥት እና ከአጋር ድርጅቶች ጋር በመሆኑ በስፋት እየተሠራ መሆኑን ገልፀዋል። 
እንደ አቶ ሣሙኤል ገለፃ፤ በእስካሁኑ በኮሌራ የሞቱት ሰዎች ቁጥር 14 ናቸው። አስሩ የሞቱት በደቡብ ኦሞ ዞን ዳሰነች ወረዳ ውስጥ ነው።
አቶ ሣሙኤል በክልል የተቀሰቀሰውን የወባ በሽታ አስመልክተውም እንደገለፁት፤ ወባ በክልሉ አምና ከተከሰተው ይልቅ ዘንድሮ ከፍ ብሎ ታይቷል። በእስካሁኑ ሂደቱ ግን ለህልፈት የሚዳርግ ደረጃ ላይ አልደረሰም። በሽታው ያለበትን አካባቢ በመለየት ልዩ ድጋፍ በማደረግ ላይ ነው። የአጎበር ሥርጭቱም እየታካሄደ ነው። የምርመራውም ሆነ የህክምና አገልግሎቱ ተጠናክሮ ቀጥሏል። 
በአሁኑ ሰዓት የወባ በሽታ እንደ ኮሌራ አስጨናቂ ደረጃ ላይ ባይሆንም በክልሉ ተከስቷል ያሉት ሃላፊው ፤ በሽታው እንዳይስፋፋ ከወዲሁ እየተሠራ ነው ብለዋል። በሽታውን የመከላከሉ ሥራ ኩሬዎችን የመድፈንና ውሃውን የማፋሰስ ሥራን የሚጠይቅ ከመሆኑ አንፃር፣ በኮሮና ቫይረስ ምክንያት በጋራ ወጥቶ ለመሥራት እንደሚቸግር አመልክተዋል። ይሁንና ሰው በየራሱ አካባቢ ያለውን የጉድጓድና የኩሪ ውሃ የማፋሰስ፣ ጉድጓድ የመድፈን ሥራ እንዲሠራ የማሳመን እንቅስቃስ እየተደረገ መሆኑን አብራርተዋል።አዲስ ዘመን  ግንቦት 4/2012 አስቴር ኤልያስ